“หุ้นเอเชีย” เปิดบวก รับผลประกอบการ “ไนกี้-เฟดเอ็กซ์” สูงกว่าคาด
“ตลาดหุ้นเอเชีย” เปิดบวก ขานรับผลประกอบการของบริษัท “ไนกี้-เฟดเอ็กซ์” สูงกว่าคาด อีกทั้งยังได้แรงหนุนจากการพุ่งขึ้นของดัชนีความเชื่อมั่นผู้บริโภคสหรัฐด้วย
“ตลาดหุ้นเอเชีย” เปิดบวก ขานรับผลประกอบการของบริษัท “ไนกี้-เฟดเอ็กซ์” สูงกว่าคาด อีกทั้งยังได้แรงหนุนจากการพุ่งขึ้นของดัชนีความเชื่อมั่นผู้บริโภคสหรัฐด้วย
22 ธ.ค. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยเคลื่อนไหวตามตลาดหุ้นสหรัฐที่ฟื้นตัวขึ้นขานรับผลประกอบการที่ดีเกินคาดของบริษัทไนกี้และเฟดเอ็กซ์ อีกทั้งยังได้แรงหนุนจากการพุ่งขึ้นของดัชนีความเชื่อมั่นผู้บริโภคสหรัฐด้วย
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่ 26,552.43 จุด เพิ่มขึ้น 164.71 จุด หรือ + 0.62%, ดัชนี HSI ตลาดหุ้นฮ่องกงเปิดวันนี้ที่ 19,537.45 จุด เพิ่มขึ้น 376.96 จุด หรือ +1.97% และดัชนี SSE Composite ตลาดหุ้นจีนเปิดวันนี้ที่ 3,085.80 จุด เพิ่มขึ้น 17.39 จุด หรือ +0.57%
โดยผลสำรวจของ Conference Board ระบุว่า ดัชนีความเชื่อมั่นของผู้บริโภคสหรัฐดีดตัวขึ้นสู่ระดับ 108.3 ในเดือนธ.ค. ซึ่งเป็นระดับสูงสุดนับตั้งแต่เดือนเม.ย. และสูงกว่าที่นักวิเคราะห์คาดการณ์ที่ระดับ 100.5 จากระดับ 101.4 ในเดือนพ.ย. โดยดัชนีความเชื่อมั่นของผู้บริโภคได้รับปัจจัยบวกจากการที่ผู้บริโภคคลายความกังวลเกี่ยวกับเงินเฟ้อ
ส่วนตลาดหุ้นเกาหลีใต้ได้แรงหนุนจากดัชนีราคาผู้ผลิต (PPI) รายปีเดือนพ.ย.ที่ร่วงแตะระดับต่ำสุดในรอบ 19 เดือน นำโดยราคาผลิตภัณฑ์เกษตรที่ปรับตัวลงอย่างมาก
ขณะที่ไทยมีกำหนดเปิดเผยข้อมูลการค้าเดือนพ.ย.ในวันนี้ (22 ธ.ค.65) ส่วนญี่ปุ่นจะเปิดเผยดัชนีชี้วัดเศรษฐกิจเดือนต.ค.ที่มีการปรับแก้ไข